Крашын

**Крашы́н** (афіцыйная назва — *Кро́шын*) — вёска ў Беларусі, на правым беразе ракі Шчары. Цэнтар сельсавету Баранавіцкага раёну Берасьцейскай вобласьці. Насельніцтва на 2010 год — 730 чалавек. Знаходзіцца за 15 км на паўночны ўсход ад Баранавічаў, за 2 км ад аўтамабільнай дарогі Баранавічы — Менск. Чыгуначная станцыя на лініі Баранавічы — Менск.

Крашын — даўняе мястэчка гістарычнай Наваградчыны, старажытны замак Вялікага Княства Літоўскага. Тут нарадзіўся паэт Паўлюк Багрым, у касьцёле Божага Цела захоўваецца вырабленая ім жырандоля.

## Назва
Традыцыйная форма назвы паселішча — *Крашы́н*, афіцыйная — *Кро́шын*. Існуе меркаваньне, што апошняя ўзьнікла пад польскім уплывам (ад ).

## Гісторыя
### Вялікае Княства Літоўскае
Першы пісьмовы ўпамін пра Крашын як маёнтак у валоданьні князёў Крашынскіх датуецца 1442 годам. У гэты час тут збудавалі касьцёл. З 1499 году Крашын знаходзіўся ў валоданьні Пуцяціных, з 1570 году — Валовічаў, з канца XVI ст. — Радзівілаў. Паселішча ўваходзіла ў склад Наваградзкага павету Наваградзкага ваяводзтва.

Пад 1512 годам Крашын упамінаецца як мястэчка. 27 сьнежня 1566 году вялікі князь Жыгімонт Аўгуст выдаў ліст з дазволам падканцлеру і маршалку дворнаму, старосьце берасьцейскаму і кобрынскаму пану Астафею Валовічу набыць Крашын, а таксама маёнтак Засуле. У лісьце зазначалася, што за даўнейшым часам *"имене на имя Крошын фольварок замку Новгородского"* быў нададзены татарыну Малік-башы Ардынцу, але яго нашчадкі прывялі маёнтак у заняпад. На 1580 год у Крашыне было 39 двароў, у цэнтры мястэчка знаходзіўся Рынак, на якім раз у тыдзень адбываўся таржок; працавалі млын і карчма, былі 4 рамесьнікі, якія апрацоўвалі розную сыравіну.

### Пад уладай Расейскай імпэрыі

У выніку другога падзелу Рэчы Паспалітай (1793 год) Крашын апынуўся ў складзе Расейскай імпэрыі, у Стваловіцкай воласьці Наваградзкага павету. У 1818 годзе ў мястэчку намаганьнямі сьвятара еха Магнушэўскага, які служыў тут з 1810 году, збудавалі новы драўляны касьцёл. Ксёндз займаўся асьветай, утрымліваў школку для вясковых дзяцей, дапамагаў бедным. 

З 1822 году Крашын знаходзіўся ў валоданьні Юрагаў, з 1843 году — Завадзкіх. У 1828 годзе адбыўся сялянскі бунт, які завяршыўся жорсткім пакараньнем. Гэты зацяжны бунт, узначалены ўніятам Казімерам Камінскім, распачаўся яшчэ ў 1826 годзе. Прычынай стала тое, што новы гаспадар Крашыну Станіслаў Гедройць Юрага разам з сваёй жонкай Антанінай пры дапамозе яе брата Канстантына Радзівіла (паланечкаўскае адгалінаваньне знакамітага роду) надумаў адабраць зямлю і запрыгоніць вольных панцырных баяраў-крашынян. У час бунту сялянаў падтрымліваў кс. Магнушэўскі, якога падазравалі ў арганізацыі гэтага супраціву, аднак доказаў не знайшлі і справа скончылася для ксяндза хатнім арыштам. У першай палове 1880-х гадоў у Крашыне было 77 двароў, дзеялі касьцёл і юдэйскі малітоўны дом. У пачатку XX ст. — 160 двароў, касьцёл, расейская народная вучэльня. Побач зь мястэчкам існаваў аднайменны маёнтак (2 двары).

За часамі Першай сусьветнай вайны ў лютым 1918 году Крашы занялі войскі Нямецкай імпэрыі.

### Найноўшы час
25 сакавіка 1918 году згодна з Трэцяй Устаўной граматай Крашын абвяшчаўся часткай Беларускай Народнай Рэспублікі. 1 студзеня 1919 году ў адпаведнасьці з пастановай І зьезду КП(б) Беларусі ён увайшоў у склад Беларускай ССР. Згодна з Рыскай мірнай дамовай 1921 году Крашын апынуўся ў складзе міжваеннай Польскай Рэспублікі, у Сталовіцкай гміне Баранавіцкага павету. На 1921 год тут было 79 дамоў, побач зь мястэчкам знаходзіўся аднайменны фальварак (1 дом).

У 1939 годзе Крашын увайшоў у склад БССР, дзе 12 кастрычніка 1940 году стаў цэнтрам сельсавету. Статус паселішча панізілі да вёскі. На 1972 год тут было 156 двароў, на 1 студзеня 1998 году — 192. У 2000-я гады Крашын атрымаў афіцыйны статус «аграгарадку».


Krašyn, Božaha Cieła. Крашын, Божага Цела (1914) (1).jpg|Стары касьцёл, 1914 г.
Krašyn. Крашын (1914) (2).jpg|Стары касьцёл, 1914 г.
Krašyn, Božaha Cieła. Крашын, Божага Цела (1914) (4).jpg|Інтэр'ер касьцёла, 1914 г.
Krašyn, Božaha Cieła. Крашын, Божага Цела (1916).jpg|Касьцёл, 1916 г.


Krašyn. Крашын (2.01.1916).jpg|Каля касьцёла, 2.01.1916 г.
Krašyn, Ščara. Крашын, Шчара (1917).jpg|Млын, 1917 г.
Krašyn. Крашын (1917).jpg|Вадакачка, 1917 г.
Krašyn, Božaha Cieła. Крашын, Божага Цела (1930).jpg|Часовы касьцёл, 1930 г.


## Насельніцтва
### Дэмаграфія
* **XIX стагодзьдзе**: 1830 год — 296 муж., зь іх шляхты — 4, духоўнага стану — 2, мяшчанаў-юдэяў — 80, мяшчанаў-хрысьціянаў і сялянаў — 210; 1886 год — 636 чал.; 1897 год — 1030 чал.
* **XX стагодзьдзе**: 1901 год — 1380 чал.; 1921 год — 411 чал.; 1959 год — 314 чал.; 1970 год — 450 чал.; 1972 год — 456 чал.; 1997 год — 706 чал.; 1 студзеня 1998 год — 697 чал.; 1999 год — 724 чал.
* **XXI стагодзьдзе**: 2010 год — 730 чал.

### Інфраструктура
У Крашыне працуюць сярэдняя школа, дашкольная ўстанова, фэльчарска-акушэрскі пункт, вэтэрынарны ўчастак, дом культуры, бібліятэка, пошта.

## Турыстычная інфармацыя

### Славутасьці
* Касьцёл Божага Цела (1920-я; захоўваецца жырандоля, зробленая П. Багрымам)
* Прысядзібны парк пры былой сядзібе Сьвятаполк-Завадзкіх (XIX ст.)

Помнік на магіле П. Багрыма, мэмарыяльнай дошка ў гонар паэта-каваля на месцы былой сядзібы, памятны знак на месцы, дзе разьмяшчалася ягоная кузьня.

### Страчаная спадчына
* Касьцёл Божага Цела (XIX ст.)
* Палац Сьвятаполк-Завадзкіх (XIX ст.)

## Асобы
* Паўлюк Багрым (1812—1891) — беларускі паэт, майстар-каваль
* Войцех Магнушэўскі (1765—1828) — рымска-каталіцкі сьвятар-асьветнік і дабрачынец

## Крыніцы

## Літаратура
* 
* 
* 
* Хоміч І. Як Крашын стаў праваслаўным і чаму ў ім амаль не засталося крашынцаў // Брестский курьер. № 42 (1234), 08 кастрычніка 2014 г.
* 
*  

## Вонкавыя спасылкі
* Крашын, Radzima.org